
BIROUL PERMANENT

AL CAMEREI DEPUTAŢILOR

DOMNULUI PREŞEDINTE 

VALER DORNEANU



Vă înaintăm, alăturat, Raportul de respingere la propunerea legislativă privind modificarea şi completarea Legii nr.64/1991 privind brevetele de invenţie.



La întocmirea raportului, comisia a avut în vedere următoarele avize:

· Consiliul Legislativ;

· Comisia juridică, de disciplină şi imunităţi.



PREŞEDINTE,                                           SECRETAR,

                      István Antal                                              Aurelia Vasile          

RAPORT

la propunerea legislativă privind modificarea şi completarea Legii nr.64/1991 privind brevetele de invenţie



Cu adresa nr.65 din 18 aprilie 2001, în conformitate cu prevederile art.89 din Regulamentul Camerei Deputaţilor, Biroul Permanent al Camerei Deputaţilor a sesizat Comisia pentru industrii şi servicii cu dezbaterea şi avizarea în fond a propunerii legislative privind modificarea şi completarea Legii nr.64/1991 privind brevetele de invenţie.



Potrivit prevederilor art.60 din Regulamentul Camerei Deputaţilor, membrii Comisiei pentru industrii şi servicii au examinat propunerea legislativă sus-menţionată, în şedinţa din data de 25.09.2001, având în vedere avizul favorabil primit de la Consiliul Legislativ, avizul negativ al Comisiei juridice, de disciplină şi imunităţi şi punctul de vedere de respingere al Guvernului, şi au hotărât să propună plenului Camerei Deputaţilor respingerea propunerii legislative privind modificarea şi completarea Legii nr.64/1991 privind brevetele de invenţie.



Obiectul acestei propuneri legislative este reintroducerea în Legea nr.64/1991 a art.68 privind acordarea de facilităţi inventatorilor. Prin preluarea art.68 într-o formă îmbunătăţită în Raportul înaintat de comisie la proiectul de Lege pentru modificarea şi completarea Legii nr.64/1991 privind brevetele de invenţie, care introduce facilităţi care să stimuleze atât pe inventator cât şi pe cel care aplică invenţia, dar şi elimină posibilele abuzuri prin prevederea elaborării de norme de către Ministerul Finanţelor Publice, la propunerea OSIM, prin care să se poată cuantifica cotele de profit şi de venit scutite de la plata impozitului pe o perioadă de 5 ani, obiectul acestei propuneri legislative a fost îndeplinit, şi ca  urmare, s-a propus plenului Camerei Deputaţilor respingerea acesteia.



Prin obiectul său de reglementare şi conţinutul său, proiectul de lege face parte din categoria legilor ordinare.




PREŞEDINTE,                                           SECRETAR,

                      István Antal                                              Aurelia Vasile

Expert,

Dr.Maria Cristina Bălănescu

